ટૂંકમાં વાંચન અટક્યું નથી. હા, થોડું ઘટ્યું હશે અથવા તો વાંચનની પદ્ધતિમાં જરૂર ફેર પડ્યો છે, તેમ કહી શકાય. પરંપરાગત વાંચનનાં સાધનોને બદલે હવે ટૅક્નૉલૉજીનાં ઉપકરણો લોકોને વધુ સરળ લાગે છે. નવી પેઢી માટે તો એ જ એક આધાર છે. યુવા વર્ગની પુસ્તકાલયોમાં અવરજવર ઓછી થઈ હશે, પરંતુ આજે પણ જેને વાંચનમાં રસ છે તે પોતાનો રસ્તો પોતાની મેળે કરી જ લે છે. સવાલ છે કોઈ પણ રીતે તેમના સુધી સત્વશીલ અને વિચારપ્રેરક વાંચન પહોંચાડવાનો. જો એમને એમની વ્યસ્તતા વચ્ચે પણ હૂંફ આપે, હકારાત્મક વિચારધારા પ્રગટાવે તેવું વાંચન ક્યાંથી પણ મળી રહેશે, તો તેઓ વાંચવાના જ છે. પુસ્તકાલયોમાં પુસ્તકો ભલે ધૂળ ખાતાં દેખાય, પરંતુ તેમાંનો અર્ક તો ટૅક્નૉલૉજીનાં માધ્યમ દ્વારા લોકોનાં જીવન સુધી ખૂબ ઝડપથી પહોંચી ગયો હશે. ટૅક્નૉલૉજીની આ જ કમાલ છે ! હાથમાં દેખાતું કાગળ એક મિનિટમાં સ્કેન થઈને ઈ-મેઈલ દ્વારા વિશ્વના બીજા ખૂણે પહોંચી જાય છે. આપણને તો રસ છે શુભ વિચારોના પ્રચાર-પ્રસારમાં અને એમાં આજના યુગમાં ટૅક્નૉલૉજી આપણને મજબૂત ટેકો આપી રહી છે.